**Obrazloženje uz prijedlog II. izmjena i dopuna Proračuna Općine Promina za 2023. godinu**

**1. UVOD**

Temeljem članka 45. Zakona o proračunu (NN 144/21), plan za tekuću godinu mijenja se izmjenama i dopunama proračuna.

Navedenim aktima omogućava se financiranje poslova, funkcija i programa koje izvršavaju upravna tijela, radi ostvarivanja javnih potreba i prava građana, koji se temeljem posebnih zakona i drugih na zakonu zasnovanih propisa financiraju iz javnih prihoda, odnosno iz proračuna Općine Promina.

Metodologija izrade proračuna propisana je Zakonom o proračunu i podzakonskim aktima: Pravilnikom o proračunskim klasifikacijama (NN 26/10, 120/13 i 01/20) i Pravilnikom o proračunskom računovodstvu i Računskom planu (NN 114/10, 31/11, 124/14, 115/15, 135/15, 87/16, 03/18, 126/19 i 108/20).

Zakonom o proračunu uveden je trogodišnji fiskalni okvir i programsko planiranje. Time su postavljena dva glavna cilja: prvi je preuzimanje odgovornosti za rezultate provedbe programa (i aktivnosti i projekata) i postizanje fiskalne discipline, a drugi je alokacija raspoloživih sredstava prema razvojnim prioritetima lokalne jedinice.

Zakon o proračunu utvrđuje da se proračun JLP(R)S za sljedeću godinu donosi na razini podskupine (treća razina računskog plana), a projekcije proračuna za naredne dvije godine na razini skupine (druga razina računskog plana).

Zakonom o proračunu utvrđena je obveza izrade plana razvojnih programa za tekuću godinu i projekcija za dvije naredne godine. Izmjenama i dopunama Zakona o proračunu mijenja se sadržaj plana razvojnih programa na način da sam plan razvojnih programa predstavlja strateško – planski dokument.

Člankom 15. Zakona o proračunu propisano je jedno od ključnih proračunskih načela – načelo transparentnosti. Načelo transparentnosti iznimno je važno zbog uvida javnosti svih zainteresiranih u način trošenja proračunskih sredstava.

**2. OBRAZLOŽENJE IZMJENA PLANIRANIH PRIHODA/PRIMITAKA, RASHODA/IZDATAKA PRORAČUNA OPĆINE PROMINA ZA 2023. GODINU**

Razlog predlaganja II. izmjena i dopuna proračuna Općine Promina za 2023. godinu je usklađenje planiranog i realiziranog u prvih 9 mjeseci 2023. godine.

**2.1. PRIHODI I PRIMICI PRORAČUNA**

Ukupni prihodi i primici proračuna Općine Promina za 2023. godinu uvećavaju se za 108.038,98 € i sada iznose 1.856.217,98 eura.

Ukupni rashodi i izdaci proračuna Općine Promina za 2023. godinu umanjuju se za 108.038,98 € eura i sada iznose 1.611.689,78 eura. Višak prihoda nad rashodima je 244.528,20 € što je jednako manjku prethodne godine.

**2.1.1. PRIHODI POSLOVANJA**

**Prihodi od poreza** se ne mijenjaju u odnosu na planirano.

**Potpore** od subjekata unutar općeg proračuna umanjuju se za uvećavaju se za 29.210,04 € i sada iznose 1.053.699,32 €. Najveći udio u povećanju odnosi se na fiskalno izravnanje koje dobivamo svaki mjesec.

**Prihodi od imovine** se povećavaju za 67.319,78 € i sada iznose 264.917,50 €. To su prihodi od zakupa, povećanje za 4.000,00 € (iznosi zakupa su se povećali radi inflacije), prihodi od naknade za korištenje prostora hidroelektrane 33.000,00 € (Miljacka) i prihodi od naknade za korištenje zaštićenih područja (NP Krka, HT i Calcit).

**Prihodi od upravnih i administrativnih pristojbi**, pristojbe po posebnim propisima i naknade se ne mijenjaju u odnosu na planirano.

**Prihodi od prodaje proizvoda i robe te pruženih usluga i prihodi od donacija** se povećavaju za 11.509,16 € jer smo dobili donacije za organizaciju Prominskih igara i Prominskog bronzina od Tec Gradnje, Accione i Turističke zajednice ŠKŽ. Kapitalne donacije ostalih subjekata obuhvaćaju 125.000 € Accione i Tec Gradnje prema ugovorima o davanjima od općeg i javnog interesa solarne i vjetro elektrane. .

**Prihodi od prodaje nefinancijske imovine** se ne mijenjaju.

**2.2. RASHODI I IZDACI PRORAČUNA**

Prijedlog rashoda i izdataka prijedloga proračuna Općine Promina za 2023. godinu iznosi 1.503.650,80 eura, II. izmjenama proračuna se rashodi uvećavaju za 108.038,98 € i sada iznose 1.611.689,78 €.

**Rashodi poslovanja** u 2023. godini uvećavanju se za 38.886,68 €.

|  |  |  |  |
| --- | --- | --- | --- |
| **Stavka** | **Proračun 2023.** | **II. izmjene i dopune 2023.** | **Promjena** |
| **Rashodi poslovanja** | **743.486,63 €**  **828.623,98 €** | **867.510,66 €** | **+4,69 %** |
| Rashodi za zaposlene | 111.410,42 € | 111.410,42 € | / |
| Materijalni rashodi | 523.238,73 € | 568.831,96 € | 8,71 % |
| Financijski rashodi | 8.626,98 € | 6.000,00 € | -30,45 % |
| Pomoći dane u inozemstvo i unutar općeg proračuna | 118.123,30 € | 118.123,30 € | / |
| Naknade građanima i kućanstvima | 47.427,34 € | 45.301,99 € | -4,48 % |
| Ostali rashodi | 19.797,20 € | 17.842,99 € | -9,87 % |

**Rashodi za zaposlene** se ne mijenjaju u odnosu na planirano

Plan **materijalnih rashoda** se uvećava za 8,71 %, povećanje se odnosi na materijal za održavanje i nabavu inventara, geodetsko katastarske usluge poduzeća Geolobi-a, računalne usluge, deratizaciju i dezinsekciju. Povećanje troškova se odnosi na povećanje cijena koje su posljedica ekonomske situacije na tržištu od početka godine. Do kraja godine planiramo sanaciju ilegalnih odlagališta otpada u iznosu od 38.000,00 €, financiranu od strane NP Krka).

**Financijski rashodi** se smanjuju za 2.626,98 €, te sada iznose 6.000,00 €.

**Pomoći unutar općeg proračuna** ostaju nepromijenjeni. Ove pomoći se odnose na rad vrtića i DVD-a Promina.

**Naknade građanima i kućanstvima** uvećavaju se za 4,48 % sukladno realizaciji određenih stavki socijalnog programa i nižem postotku u odnosu na planirani proračun.

**Ostali rashodi** koji se odnose na donacije udrugama umanjuju se za 1.954,21 eura, odnosno 9,87% sukladno realizaciji planiranih stavki.

**Rashodi za nabavu nefinancijske imovine** iznose 744.179,12 €, što predstavlja 10,24% povećanje u odnosu na planirani proračun za 2023. godinu.

|  |  |  |  |
| --- | --- | --- | --- |
| **Stavka** | **Proračun 2023.** | **II. izmjene i dopune** | **Promjena** |
| **Rashodi za nabavu nefinancijske imovine** | **675.026,82 €** | **744.179,12 €** | **10,24 %** |
| Rashodi za nabavu neproizvedene dugotrajne imovine | 43.043,33 € | 33.680,70 € | -21,75 % |
| Rashodi za nabavu proizvedene dugotrajne imovine | 631.983,49 € | 710.498,42 € | 12,42 % |

**Rashodi za nabavu nematerijalne imovine** su se smanjili za 9.362,63 € jer smo procijenili da do kraja godine neće biti realiziran projekt tehničke predstudije izvodljivosti sustava odvodnje i pročišćavanja, projektna dokumentacija izgradnje vježbališta na otvorenom u Oklaju i projektna dokumentacija za spomenik-križ će biti realizirana pa smo je dodali u proračun.

Planirano ulaganje u **građevinske objekte, postrojenja i opremu** se povećalo za 78.514,93 €, a odnosi se na dodatno ulaganje na sustavu javne rasvjete (energetska učinkovitost financirana od strane NP Krka), te projekt smirivanja prometa kojeg smo dobili od Ministarstva unutarnjih poslova.

**3. OBVEZE PO SUDSKIM PRESUDAMA**

Na dan 22. rujna 2023. godine Općina Promina nema obveza po sudskim presudama.

U Oklaju, 22. rujna 2023. godine

Viši savjetnik za financijsko računovodstvene poslove

Ana Galić, mag. oec